b'\n_START_ARTICLE_\nMejni prehod\n_START_PARAGRAPH_\nMejni prehod je kraj, ki je dolo\xc4\x8den za kontroliran prehod dr\xc5\xbeavne meje. Mejni prehodi so prehodi za mednarodni, meddr\xc5\xbeavni in obmejni promet; glede na to, kateri vrsti prometa so namenjeni, pa so lahko cestni, \xc5\xbeelezni\xc5\xa1ki, zra\xc4\x8dni, morski ali re\xc4\x8dni. Za mejni prehod se \xc5\xa1teje tudi planinski mejni prehod in drugi prehodi po posebnih sporazumih. _NEWLINE_Mejni prehod je infrastrukturni objekt dr\xc5\xbeavnega pomena in kot tak javna infrastruktura.\n_START_SECTION_\nDefinicije\n_START_PARAGRAPH_\nOpomba: nekatere definicije so specifi\xc4\x8dne za Slovenijo in Evropo. _NEWLINE_Mejni prehod za mednarodni promet je kraj, dolo\xc4\x8den za prehod dr\xc5\xbeavljanov in blaga Republike Slovenije in dr\xc5\xbeavljanov drugih dr\xc5\xbeav._NEWLINE_Mejni prehod za meddr\xc5\xbeavni promet je kraj, dolo\xc4\x8den za prehod dr\xc5\xbeavljanov in blaga Slovenije, EU, Evropskega gospodarskega prostora, \xc5\xa0vice in Hrva\xc5\xa1ke._NEWLINE_Mejni prehod za obmejni promet je kraj, dolo\xc4\x8den za prehod potnikov z dolo\xc4\x8denega obmejnega obmo\xc4\x8dja Republike Slovenije in dolo\xc4\x8denega obmejnega obmo\xc4\x8dja Hrva\xc5\xa1ke v skladu z mednarodno pogodbo (Sporazum o obmejnem sodelovanju in prometu - SOPS)._NEWLINE_Dr\xc5\xbeavna meja je kopenska in morska meja ter tista letali\xc5\xa1\xc4\x8da in pristani\xc5\xa1\xc4\x8da, prek katerih poteka mednarodni promet._NEWLINE_Mejna prometna povezava je cesta, \xc5\xbeelezni\xc5\xa1ka proga ali pot, ki poteka \xc4\x8dez mejno \xc4\x8drto izven mejnega prehoda._NEWLINE_Obmo\xc4\x8dje mejnega prehoda zajema neposredno okolico z objekti, ki so potrebni za smotrno in varno odvijanje prometa in je potrebno za opravljanje mejne kontrole._NEWLINE_Mejni prehod za dolo\xc4\x8den krog oseb ustanovi Policija s soglasjem Carinske uprave ob izkazanem upravi\xc4\x8denem interesu oseb za najve\xc4\x8d za tri leta. V odlo\xc4\x8dbi je naveden kraj mejnega prehoda, poimenski seznam oseb, ki jim je dovoljen prehod, \xc4\x8das obratovanja, obseg uporabe in drugi pogoji.\n_START_SECTION_\nObmo\xc4\x8dje mejnega prehoda\n_START_PARAGRAPH_\nVsakemu mejnemu prehodu pripada obmo\xc4\x8dje mejnega prehoda, ki zajema neposredno okolico z objekti in napravami, ki so potrebni za varno odvijanje prometa in za opravljanje mejne kontrole. Obmo\xc4\x8dje mejnega prehoda z odlo\xc4\x8dbo dolo\xc4\x8di direktor policijske uprave s soglasjem direktorja pristojnega carinskega urada, na letali\xc5\xa1\xc4\x8du pa \xc5\xa1e s soglasjem organa pristojnega za promet oziroma civilno letalstvo._NEWLINE_Na obmo\xc4\x8dju mejnega prehoda sta gibanje in zadr\xc5\xbeevanje dovoljena osebam, ki nameravajo prestopiti dr\xc5\xbeavno mejo ali so jo \xc5\xbee prestopile pa \xc5\xa1e urejajo zadeve v zvezi z mejno kontrolo, ter drugim osebam, ki imajo za to upravi\xc4\x8den razlog._NEWLINE_V obmo\xc4\x8dje mejnega prehoda za \xc5\xbeelezni\xc5\xa1ki promet sodi tudi \xc5\xbeelezni\xc5\xa1ki tir s pripadajo\xc4\x8dim funkcionalnim zemlji\xc5\xa1\xc4\x8dem od mejne \xc4\x8drte do mejnega prehoda.\n_START_SECTION_\nOzna\xc4\x8ditev\n_START_PARAGRAPH_\nMejni prehod in njegovo obmo\xc4\x8dje morata biti ozna\xc4\x8dena z opozorilnimi, obvestilnimi in dopolnilnimi tablami, katerih vsebino, obliko in na\xc4\x8din postavitve dolo\xc4\x8di pristojni organ za notranje zadeve. Oznake so dolo\xc4\x8dene v Pravilniku o ozna\xc4\x8devanju bli\xc5\xbeine mejne \xc4\x8drte, mejnih prehodov in njihovih obmo\xc4\x8dij (Ur.l. RS \xc5\xa1t. 116/2007._NEWLINE_Na mejnih prehodih na zunanjih mejah EU se na vstopu v Republiko Slovenijo postavi obvestilna tabla velikosti 150 x 90 cm. Tabla je v barvah zastave Republike Slovenije. Na njej je grb in napis REPUBLIKA SLOVENIJA. Pod njo je name\xc5\xa1\xc4\x8dena tabla enake velikosti, modre barve z dvanajstimi zlato rumenimi zvezdami v krogu, v sredini pa je napis EU zlato rumene barve. Tabla se postavi na mejni \xc4\x8drti oziroma \xc4\x8dim bli\xc5\xbeje tej. Na mejnih prehodih za \xc5\xbeelezni\xc5\xa1ki, zra\xc4\x8dni in morski promet, se postavi tablo pred vstopom na obmo\xc4\x8dje mejnega prehoda._NEWLINE_Obmo\xc4\x8dje mejnega prehoda za mednarodni in meddr\xc5\xbeavni promet se ozna\xc4\x8di s tablo enake velikosti kot prej, je bele barve s \xc4\x8drnim 1 cm debelim robom. V zgornjem delu table je grb Republike Slovenije, pod njim je napis "OBMO\xc4\x8cJE MEJNEGA PREHODA ZA MEDNARODNI (MEDDR\xc5\xbdAVNI) PROMET", naziv mejnega prehoda in v spodnjem delu pa napis "GIBANJE OMEJENO". _NEWLINE_Obmo\xc4\x8dje mejnega prehoda za obmejni promet se ozna\xc4\x8di s tablo velikosti 60 x 40 cm. Tabla je bele barve s \xc4\x8drnim robom \xc5\xa1irine 1 cm. V zgornjem levem delu je grb Republike Slovenije in v istem nivoju napis "MEJNI PREHOD ZA OBMEJNI PROMET", pod njim pa naziv mejnega prehoda. Poleg tega je po potrebi na dopolnilni tabli tudi urnik obratovanja._NEWLINE_Na mejnih prehodih, kjer je tovorni promet lo\xc4\x8den od osebnega prometa, se obvestilna tabla postavi tudi pred mejno kontrolo na prometnih pasovih za tovorni promet._NEWLINE_Na mejnih prehodih za \xc5\xbeelezni\xc5\xa1ki promet se tabla postavi na vstopu pred \xc5\xbeelezni\xc5\xa1ko postajo, na \xc5\xbeelezni\xc5\xa1kem peronu in na delu proge pred vstopom na obmo\xc4\x8dje mejnega prehoda._NEWLINE_Na mejnih prehodih za zra\xc4\x8dni promet se tabla postavi na vhodu pred prostorom za opravljanje mejne kontrole na javnem in nadzorovanem delu letali\xc5\xa1\xc4\x8da._NEWLINE_Na mejnih prehodih za morski promet se tabla postavi na vstopu v fizi\xc4\x8dno omejeni del pristani\xc5\xa1\xc4\x8da in na obali kjer pristajajo plovila najbli\xc5\xbeje vhodu v pristani\xc5\xa1\xc4\x8de, obrnjena proti morju._NEWLINE_Na obmo\xc4\x8dju mejnega prehoda in na mejni \xc4\x8drti se lahko postavijo tudi druge opozorilne in obvestilne table ter oznake, ki opozarjajo in obve\xc5\xa1\xc4\x8dajo potnike o zadevah, ki so pomembne za prehod dr\xc5\xbeavne meje ali ravnanje na obmo\xc4\x8dju Republike Slovenije in oznake dolo\xc4\x8dene z mednarodno pogodbo.\n_START_SECTION_\nCarinski mejni prehod\n_START_PARAGRAPH_\nCarinski mejni prehodi so tisti mednarodni mejni prehodi, ki so dolo\xc4\x8deni za namen vna\xc5\xa1anja in izna\xc5\xa1anja blaga preko dr\xc5\xbeavne meje. Promet blaga, za katerega je potrebna fitopatolo\xc5\xa1ka, veterinarska ali druga predpisana kontrola se prena\xc5\xa1a preko tistih carinskih mejnih prehodov, ki so v skladu s posebnimi predpisi dolo\xc4\x8deni za tak promet.\n_START_SECTION_\nOprema\n_START_PARAGRAPH_\nZa vodenje prometa in nadzor potnikov in blaga je mejni prehod opremeljen s posebno opremo in signalizacijo, ki je razli\xc4\x8dna glede na status mejnega prehoda ter velikost in vsebino prometa. Sestavljajo jo: naprave za krmiljenje zapornic, svetlobnih dajalcev (semaforji, utripalci...), obvestilnih tabel, \xc5\xa1tevci prometa s klasifikacijo, kontrola vi\xc5\xa1ine, tehtanje in kontrola mase (osna tehtnica, skupna masa), video nadzor, javna razsvetljava in druga posebna oprema, ki omogo\xc4\x8da delo organom nadzora na meji.'